TLU bekommerd oor staat se planne met pensioengeldArgieffoto (Foto: Stevepb, Pixabay) Die landbouorganisasie TLU SA sê hy is uiters bekommerd oor uitsprake deur regeringslui waar hulle voorspraak maak om Suid-Afrika se pensioenkapitaal aan te wend vir sogenaamde belegging in vaste bates. Ebrahim Patel, minister van handel, nywerheid en ekonomiese ontwikkeling, het Maandag gesê pensioenfondse het ŉ rol in die ontwikkeling van Suid-Afrika te speel, deur hulle beleggings in vaste bates. Patel was die hoofspreker by die Suid-Afrikaanse bedryfsliggaam vir aftreefondse, Batseta, se pas afgelope konferensie in Johannesburg. “Die regering se beleggingsveldtog kyk nie net na direkte investering van die buiteland nie, maar soek ook dringend na plaaslike beleggings om ekonomiese groei te stimuleer,” het Patel gesê. Hy het opgemerk dat die algehele bates van pensioenfondse in Suid-Afrika tans sowat R4,2 biljoen (“trillion”) beloop. Dit was volgens die 2017-jaarverslag van die registrateur van pensioenfondse wat ook aangedui het dat die staatsamptenare se pensioenfonds (GEPF) 40% van die algehele bedrag uitmaak. “Die grootte van die uittreefondse beteken dit kan ŉ reuse-invloed op die nasionale ekonomie hê,” het Patel gesê. Die Suid-Afrikaanse Instituut vir Rasseverhoudinge (SAIVR) het reeds ten sterkste kapsie gemaak teen die regering se planne om voorgeskrewe bates vir pensioenfondse in te stel. Kobus Oberholster, hoof van TLU SA se finansiële welstandslessenaar, het Vrydag ook gesê Suid-Afrika se reserwes, asook die belastingbetalende burgers se vermoë om die onverantwoordelike en roekelose verkwisting van geld deur die regering en munisipaliteite te finansier, is uitgeput. Die organisasie sê dit los twee bates: grond en pensioene. “Ons kan nie stilsit en toelaat dat ons mense se swaarverdiende pensioen, wat oor dekades opgebou is, ook nou in die bodemlose putte genaamd Eskom, SAL, Prasa, Denel en andere gestort word nie,” het Oberholster gesê. “Oor ŉ tydperk van 25 jaar is die staatsinstellings deur die ANC-kaders gebring tot waar dit vandag is. Geen buitelandse of plaaslike pensioenkapitaal gaan nou skielik veroorsaak dat hierdie entiteite in ekonomiese suksesverhale verander nie. “Ons is oortuig dat die enigste uitkoms van so ŉ aanwending van pensioenkapitaal ŉ onmiddellike vernietiging van welvaart teweeg sal bring.” TLU sê hy gaan sy lede help om met behoorlike beplanning verliese en skade te beperk.